**Dacă...**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dacă fulgii cad grămadă peste sufletele noastre

Este pentru că zăpada în tăceri de albe astre

Strălucește–n noaptea iernii liniștită din sfârșitul

Vieții ce cunoaște-apusul și sărută infinitul…

Dacă se topesc steluțe înghețate-n amintiri,

Ele strâng lumina-n lacrimi prinse-n roua din priviri,

Se deschid în ochii noștri flori gingașe de speranțe

Ce încarcă cu iubire brațe tandre strânse-n brațe…

Dacă ne întoarcem iar la izvorul din natură

Iar curajul ne îndreaptă cu o inimă matură

Către dragostea visată și dorită și –așteptată

Topim iarna-n primăvara parfumată de-altădată!